ແສງດາວວີ - ອົກຫັກ ບໍ່ຕາຍດອກ
ລາຍການເພງຂອງວີໂອເອ-ລາວ ວັນອາທິດທີ 25 ເມສານີ້ ກ່ອມອາລົມທ່ານ ດ້ວຍຜົນງານຂອງ ແສງດາວວີ, ຄຳຜ່ານ ດິນດາວົງ ແລະ ຫລົງ ເມືອງລາວ.
ສະບາຍດີ ທ່ານຜູ້ຟັງທີ່ເຄົາລົບ ອາທິດນີ້ກໍມາຟັງເພງກັບຂ້າພະເຈົ້າອີກ ເພາະວ່າວັນນະສອນ ພິທີກອນສຽງຫວານຂອງເຮົາ ຍັງບໍ່ກັບຄືນມາເທື່ອ ອາທິດໜ້າພຸ້ນແຫລະ ເອົ໋າ ເພື່ອບໍ່ໃຫ້ເສຍເວລາ ຂົ້າພະເຈົ້າຂໍ ສະເໜີເພງທຳອິດເລີຍ ຈັດໃຫ້ຕາມຄຳຂອງທ່ານນວນຕາ ແກ້ວມະນີ ທີ່ສະຫວັນນະເຂດ ທີ່ເຂົ້າມາຂໍຟັງເພງ ເຊໂປນລຳລຶກ ຢູ່ໜ້າເຟສບຸກ ຂອງວີໂອເອ-ລາວ ດົນແລ້ວແຫລະ ບໍ່ຮູ້ວ່າ ວັນນະສອນໄດ້ຈັດໃຫ້ ຫລືຍັງ? ຂໍມອບໃຫ້ອີກເທື່ອໜື່ງ ກໍແລ້ວກັນ ເພື່ອວ່າຜູ້ກ່ຽວຍັງບໍ່ໄດ້ ຈັດໃຫ້ ເອົາ ຂໍມອບໃຫ້ທ່ານນວນຕາ ແກ້ວມະນີ ກັບສີພັນລະຍາ ພ້ອມທັງຄອບຄົວ ລູກຊານສອງຄົນກັບລູກໄພ້ເລີຍ ເພງເຊໂປນລຳລຶກ ເວີຊັ່ນຂອງຄຳຜ່ານ ດິນດາວົງ ເພງເຊໂປນລຳລຶກ ທີ່ຈົບລົງໄປນັ້ນ ກໍເປັນຜົນງານຂອງການຂັບຮ້ອງ ຂອງ ຄຳຜ່ານ ດິນດາວົງ ນັກຮ້ອງສຽງດີຄົນໜຶ່ງຂອງ ສປປ ລາວ ເພງຕໍ່ໄປ ອົກຫັກບໍ່ຕາຍດອກ ຂໍມອບໃຫ້ທ່ານຍິງທຸກໆທ່ານ ທັງທີ່ອົກຫັກ ແລະອົກບໍ່ຮັກກໍດີ ຄິດວ່າຄົງມັກຄືກັນກັບຂ້າພະເຈົ້າເນາະ ເປັນຜົນງານຂອງແສງດາວວີ ນັກຮ້ອງຊື່ດັງອີກຄົນໜຶ່ງຂອງ ສປປ ລາວ ແລະເພງນີ້ກໍເປັນເພງຍອດນິຍົມ ເມື່ອ 2-3 ປີກ່ອນ ເຊີນຮັບຟັງໄດ້ເລີຍ ເພງສຸດທ້າຍ ຂ້າພະເຈົ້າຂໍສະເໜີຜົນງານຂອງນັກຮ້ອງຊາຍ ຈາກ ສປປ ລາວ ຄືກັນ ເຈົ້າ ຂອງນາມ ຫລົງ ເມືອງລາວ ທີ່ຄອງຕຳແໜ່ງ ຂວັນໃຈໄວລຸ້ນ ຊະນະເລີດສອງສະໄໝຊ້ອນ ໃນເພງໜຸ່ມລາວຊາວເຊ ຂ້າພະເຈົ້າຂໍອຳລາທ່ານໄປພ້ອມກັບເພງນີ້ເລີຍ ອາດຈະບໍ່ໄດ້ ສະເໜີ ທັງໝົດ ເພາະວ່າເວລາຂອງເຮົາບໍ່ພໍ ແຕ່ທ່ານສາມາດເຂົ້າໄປຟັງເພງເຫລົ່ານີ້ທັງ ໝົດ ພ້ອມກັບເບິ່ງວີດີໂອໄດ້ ຢູ່ເວັບໄຊ້ຂອງເຮົາ lao voanews com ຫລືໜ້າ Facebook com/voalao ຢ່າລືມກັບຄືນມາພົບກັບວັນນະສອນ ແລະລາຍການຂອງເຮົາອີກ ແລງວັນອາທິດໜ້າ ລາຕີສະຫວັດ ຂ້າພະເຈົ້າ ດາຣາ ບັກຄຳ